
Grozījums Finanšu instrumentu tirgus likumā
Izdarīt Finanšu instrumentu tirgus likumā (Latvijas Republikas Saeimas un Ministru Kabineta Ziņotājs, 2004, 2. nr.; 2005, 10., 14. nr.; 2006, 14. nr.; 2007, 10., 22. nr.; 2008, 13., 14., 23. nr.; 2009, 7., 22. nr.; Latvijas Vēstnesis, 2011, 16. nr.; 2012, 56., 100., 186. nr.; 2013, 142., 193. nr.; 2014, 92. nr.; 2015, 124., 222. nr.; 2016, 31., 115., 254. nr.; 2017, 196., 222. nr.; 2018, 132. nr.; 2019, 52., 132., 257.A nr.; 2020, 119.A nr.; 2021, 84.B, 110., 193., 200. nr.; 2022, 75.A, 94., 128. nr.) šādu grozījumu:
1. Papildināt likumu ar VI1 nodaļu šādā redakcijā:

"VI1 nodaļa
Parāda vērtspapīru nodrošinājuma aģents

91.1 pants. Nodrošinājuma aģenta iecelšana, aizstāšana un atcelšana
Parāda vērtspapīriem, no kuriem izrietošie prasījumi ir nodrošināti ar hipotēku, komercķīlu, finanšu nodrošinājumu, galvojumu vai citu nodrošinājumu, atbilstoši informācijas dokumenta, emisijas vai prospekta noteikumiem ieceļ, aizstāj un atceļ nodrošinājuma aģentu.

91.2 pants. Nodrošinājuma aģenta tiesības un pienākumi
(1) Nodrošinājuma aģentam attiecībās ar parādnieku, nodrošinājuma devēju vai jebkuru citu personu informācijas dokumenta, emisijas vai prospekta noteikumos minētajos gadījumos ir visas likumā noteiktās parāda vērtspapīru īpašnieka tiesības un pienākumi.
(2) Izlietojot informācijas dokumenta, emisijas vai prospekta noteikumos noteiktās tiesības un pienākumus, nodrošinājuma aģents rīkojas savā vārdā, bet parāda vērtspapīru īpašnieku interesēs.
(3) Publisko reģistru ierakstos attiecībā uz nodrošinājumu kā nodrošinājuma ņēmējs tiek norādīts tikai nodrošinājuma aģents, neatspoguļojot ziņas par parāda vērtspapīru īpašniekiem.
(4) Parāda vērtspapīru īpašnieku maiņa neietekmē nodrošinājuma aģenta tiesības un pienākumus.

91.3 pants. Mantas šķirtība
Manta un finanšu līdzekļi, kas piekrīt nodrošinājuma aģentam saistībā ar nodrošinājuma piespiedu izpildi vai citu informācijas dokumenta, emisijas vai prospekta noteikumos noteikto tiesību un pienākumu izlietošanu, ja tā nav atlīdzība, neietilpst nodrošinājuma aģenta mantā."

